200 de elevi de la Liceul Șincai din Cluj sunt sancționați cu nota scăzută la purtare, iar doi așteaptă decizia scrisă pentru exmatriculare. Motivul: într-un grup privat de pe Facebook, au făcut glumițe despre profesori, iar niște profesori care s-au infiltrat în grup (cu ajutorul unor elevi delatori, desigur) au aflat și s-au supărat foc. Acuma, hai să vă arăt și câteva dintre glumițe:

Nu v-am arătat decât câteva, sunt fix în aceeași gamă soft și celelalte, le puteți vedea pe toate aici.

Ceea ce se întâmplă nu e însă foarte grav pentru că glumițele sunt soft, ceea ce se întâmplă e foarte grav pur și simplu. Dacă cineva îi cunoaște pe profesorii care au luat măsuri împotriva elevilor, îl rog să le transmită rândurile mele de mai jos:

Dragi profesori de la Liceul Gheorghe Șincai din Cluj,

Imaginați-vă că, în loc de Facebook, copiii ăia s-ar fi dus la un suc și ar fi făcut acolo glume despre domniile voastre. Ar fi râs și v-ar fi batjocorit în toate felurile, mult mai tare decât în pozicile de mai sus. Cum ați fi făcut să preveniți sau să pedepsiți asta? Vă puneați barbă și mustăți și vă așezați la o masă apropiată, ca să îi spionați? O făceați cu rândul, ca să îi supravegheați 24 din 24?

Toți elevii fac glume în privat despre profesorii lor, toți profesorii fac glume în privat despre colegii și șefii lor, toți oamenii fac glume în privat despre alți oameni, ȘI MAI ALES DESPRE AUTORITATE. Și nu numai în privat, dar hai să rămânem la categoria asta de glume, ca să nu intrăm în altă discuție. Să pornim de la ideea că, dacă ar fi fost publice, glumele copiilor ar fi făcut o imagine proastă școlii, plus că era vorba de fotografii ale profesorilor în sine ș.a.m.d. Au fost și ei conștienți de toate astea, de-aia au și făcut amărâtele alea de glume candide ÎN PRIVAT. Care glume candide, fiindcă domniile voastre aveți câte un par în fund, vi s-au părut scandaloase.

Nu are însă nici cea mai mică importanță cât de scandaloase sunt glumele cu pricina. Puteau să fie de 100 de ori mai scandaloase, atâta timp cât s-au petrecut ÎN PRIVAT, nimic nu justifică represaliile la care sunt supuși acum elevii, înțelegeți?

Doar în comunism nu aveam voie să facem glume cu tovarășul Ceaușescu, domnilor profesori! Doar în comunism erau infiltrați securiști în grupurile, în casele și în familiile oamenilor, ca să-i toarne, inclusiv pentru bancuri.

Între timp, au trecut însă 25 de ani, iar noi, ceilalți, nu mai trăim în comunism. Nici elevii dumneavoastră nu trăiesc în comunism. Domniile voastre însă da. Nicolae Ceaușescu ar fi invidios pentru intențiile securistice cu care v-ați infiltrat printre elevi, ca să aflați ce vorbesc despre profesori, pentru ca apoi să-i exmatriculați și să le scădeți notele la purtare. Dar ce v-ați fi așteptat oare să vorbească? Să se întreacă în laude și omagii? Credeați că e Cântarea Profesorilor, acolo, pe grupul acela de Facebook, în care erau doar ei între ei, exact ca atunci când se duc la un suc?

Ar trebui să vă fie foarte rușine, dragi profesori de la Liceul Gheorghe Șincai din Cluj. Gândiți și acționați ca niște comuniști!

LATER EDIT: Au apărut și pozele mai scandaloase, iată-le aici, nu le văzusem.

Redau doar un exemplu:

Rămâne însă perfect valabil ce am scris. Profesorii nu aveau de ce să întreprindă investigații securistice, iar, dacă le-au întreprins și au dat peste glume vulgare care-i aveau ca protagoniști, cel mai sănătos ar fi fost să se prefacă că nu le-au aflat. Dacă toți șefii și-ar spiona subalternii și toți profesorii elevii, la vânătoare de glume nasoale (în timp ce autoritățile ar supraveghea atent populația, în același scop), unde s-ar ajunge? Înapoi în comunism. Normal e să nu încerci să afli toate glumele care se fac despre tine, nu să încerci să le afli și să le interzici.